(Návrh)

**Vyhláška**

**Ministerstva spravodlivosti Slovenskej republiky**

z ... 2022,

**ktorou sa mení a dopĺňa vyhláška Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špecializovaný trestný súd a vojenské súdy v znení neskorších predpisov**

Ministerstvo spravodlivosti Slovenskej republiky podľa § 96 ods. 3, § 98 ods. 2, § 99 ods. 2, § 104 ods. 3 a § 466 zákona č. 160/2015 Z. z. Civilný sporový poriadok, § 86 ods. 3, § 117 ods. 2, § 118 ods. 2 a § 487 zákona č. 162/2015 Z. z. Správny súdny poriadok, § 92 ods. 1 zákona č. 757/2004 Z. z. o súdoch a o zmene a doplnení niektorých zákonov v znení neskorších predpisov a § 561 ods. 1 zákona č. 301/2005 Z. z. Trestný poriadok ustanovuje:

**Čl. I**

Vyhláška Ministerstva spravodlivosti Slovenskej republiky č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy v znení vyhlášky č. 417/2006 Z. z., vyhlášky č. 120/2007 Z. z., vyhlášky č. 389/2008 Z. z., vyhlášky č. 11/2009 Z. z., vyhlášky č. 95/2009 Z. z., vyhlášky č. 450/2009 Z. z., vyhlášky č. 148/2011 Z. z., vyhlášky č. 94/2012 Z. z., vyhlášky č. 327/2012 Z. z., vyhlášky č. 105/2013 Z. z., vyhlášky č. 428/2013 Z. z., vyhlášky č. 334/2014 Z. z., vyhlášky č. 366/2014 Z. z., vyhlášky č. 84/2015 Z. z., vyhlášky č. 222/2015 Z. z., vyhlášky č. 449/2015 Z. z., vyhlášky č. 206/2016 Z. z., vyhlášky č. 8/2017 Z. z., vyhlášky č. 171/2017 Z. z., vyhlášky č. 407/2019 Z. z., vyhlášky č. 47/2020 Z. z., vyhlášky č. 108/2020 Z. z., vyhlášky č. 440/2020 Z. z. a vyhlášky č. 106/2021 Z. z. sa mení a dopĺňa takto:

**1.** V § 2 ods. 1 sa slová „krajské súdy a Špecializovaný trestný súd,“ nahrádzajú slovami „krajské súdy, Špecializovaný trestný súd a správne súdy“.

**2.** § 165a vrátane nadpisu znie:

„§ 165a

Súdne registre správneho súdu

(1) Na evidenciu súdnych spisov na krajskom súde v agende správneho súdnictva sa vedú súdne registre S, Sa, SaZ, SaV, NcS, Scud.

(2) Veci, ktoré sa zapisujú do jednotlivých súdnych registrov podľa odseku 1, sú uvedené v prílohe č. 1 časti VI.“.

**3.** V prílohe č. 1 časti I „Prehľad súdnych registrov a používané skratky súdnych registrov“ prehľad súdny registrov správneho súdu znie:

„Správny súd

|  |
| --- |
| S |
| Sa |
| SaZ |
| SaV |
| NcS |
| Scud |

“.

**4.** V prílohe č. 1 časť VI „Zapisovanie do súdnych registrov správneho súdu“ znie:

„Zapisovanie do súdnych REGISTROV správneho súdu

1. Do súdneho registra **„S“** sa zapisujú senátne veci, o ktorých podľa Správneho súdneho poriadku rozhoduje správny súd.

2. Do súdneho registra **„Sa“** sa zapisujú sudcovské veci, o ktorých podľa Správneho súdneho poriadku rozhoduje správny súd, ak sa nezapisujú do súdneho registra „SaZ“.

3. Do súdneho registra **„SaZ“** sa zapisujú veci s azylovou problematikou.

4. Do súdneho registra **„SaV“** sa zapisujú veci súdnej ochrany vo verejnom obstarávaní.

5. Do súdneho registra **„NcS“** sa zapisujú námietky zaujatosti, o ktorých rozhoduje správny súd.

6. Do súdneho registra **„Scud“** sa zapisujú dožiadania cudzích orgánov vo veciach správneho súdnictva.“.

**Čl. II**

Táto vyhláška nadobúda účinnosť 1. júna 2022.